
Indukált pluripotens őssejt alapú organoidmodell fejlesztése cerebelláris ataxia vizsgálatára

A cerebellum a motoros és szenzoros információ feldolgozásának kulcsfontosságú központja. A posztnatális időszakra is kiterjedő fejlődése miatt ez a struktúra fokozottan veszélyeztetett és számos patológiás folyamat által érintetté válhat, mint például a spinocerebellaris ataxiák (SCA-k), egy sokféle neurológiai elváltozással járó betegségcsoport, amelyet elsősorban a motoros koordináció elvesztése jellemez. Egyre több bizonyíték utal arra, hogy több SCA genetikai altípusban bizonyos patológiás utak megegyezhetnek és ezek a cerebellum Purkinje sejtjein kívül glia sejttípusokat is érintenek. Mivel a humán cerebellum fejlődése teljesen eltér az egér cerebellumétól, így mind fejlődésbiológiai, mind neurodegeneratív elváltozásainak tanulmányozására elengedhetetlen a humán modellrendszerek alkalmazása. A cerebellum különböző sejttípusait 3D organizációban tartalmazó in vitro rendszer a cerebelláris organoid.
A projekt során először a cerebellum humán indukált pluripotens őssejt (hiPSC)-alapú organoid modelljének létrehozására dolgoztam ki egy olyan jól reprodukálható differenciációs protokollt, amely később lehetővé teszi SCA-ban szenvedő betegekből létrehozott hiPSC vonalakból is cerebelláris organoidok előállítását. Az organoidokban a differenciáció 21, 35 és 50. napján megtalálható sejttípusokat immuncitokémiai módszerekkel jellemeztem, a cerebellum fejlődési stádiumaira jellemző markereket használva. Kimutattam, hogy már a 35.napon megjelennek Kirrel2 pozitív Purkinje progenitorok, amelyekből az 50. napra kialakulnak Calbindin pozitív Purkinje neuronok is. A tenyésztési körülmények optimalizálásával az 50. napon már a később kifejlődő asztroglia sejtek is kimutathatóak voltak. Annak érdekében, hogy bizonyítsam, hogy a modell patológiás elváltozások kimutatására is alkalmas, az egérben ataxia indukálására képes IL-1-val kezeltem az organoidokat, ami a P62 autofágia marker megemelkedésével járt. Annak érdekében, hogy kiderítsem, hogy vajon ez a változás sejtspecifikus módon történt-e, neuronális (MAP2) és asztroglia (GFAP) markerekkel együtt vizsgáltam a P62-t organoid metszeteken.
Összességében megállapítható, hogy létrehoztam a humán cerebellum organoid modelljét, amely alkalmas sejtspecifikus patológiás elváltozások vizsgálatára és az azokat célzó terápiák kifejlesztésének platformjául szolgálhat.



